
讘讘讗 讘转专讗 讬讟 注"讗 - 驻讬专讜砖 砖讟讬讬谞讝诇抓

诇讗 诪砖讻讞转 诇讬讛 [诪讜爪讗转 讗讜转讜], 讗讬 讘讟专驻讗 [讗诐 讘注诇讛] 鈥� 讛专讬 讛讜讗 讛讚专 驻讗专讬 [讞讜讝专 讜讙讚诇].


讗 砖谞讬谞讜 讘诪砖谞讛 砖诇讗 讬注诪讬讚 讗转 谞讘专讻转 讛讻讜讘住讬谉 诇讬讚 讻讜转诇 讞讘讬专讜 讗诇讗 讗诐 讛专讞讬拽 砖诇讜砖讛 讟驻讞讬诐. 讗诪专 专讘 谞讞诪谉 讗诪专 专讘讛 讘专 讗讘讜讛: 诇讗 砖谞讜 讗诇讗 诪谉 讛诪讞诪爪谉, 砖讛讬讗 讻注讬谉 讘专讬讻讛 砖砖讜专讬诐 讘讛 讗转 讛讘讙讚讬诐 讛诪转讻讘住讬诐 诇诪砖讱 讝诪谉 诪住讜讬讬诐, 讗讘诇 诪谉 讛谞讚讬讬谉, 砖讛讬讗 讘专讬讻讛 砖诪砖驻砖驻讬诐 讘讛 讗转 讛讘讙讚讬诐 讛诪转讻讘住讬诐 鈥� 讗专讘注 讗诪讜转. 讜诪注讬专讬诐: 转谞讬讗 谞诪讬 讛讻讬 [砖谞讜讬讛 讘专讬讬转讗 讙诐 讻谉 讻讱]: 谞讘专讻转 讛讻讜讘住讬谉 鈥� 爪专讬讱 砖讬专讞讬拽 诪讻讜转诇 讞讘讬专讜 讗专讘注 讗诪讜转, 讜诇讻讗讜专讛 讬砖 诇转诪讜讛: 讜讛讗 讗谞谉 转谞谉 [讜讛专讬 讗谞讜 砖谞讬谞讜 讘诪砖谞讛] 砖诪专讞讬拽 专拽 砖诇砖讛 讟驻讞讬诐! 讗诇讗 诇讗讜 砖诪注 诪讬谞讛 [讛讗诐 诇讗 转诇诪讚 诪讻讗谉] 讻讚讘专讬 专讘 谞讞诪谉.


讜讗讬讻讗 讚专诪讬 诇讛讜 诪讬专诪讬 [讜讬砖 砖诪砖诇讬讻讬诐 讗讜转诐 讗转 讛诪砖谞讛 讜讛讘专讬讬转讗 讛诇诇讜 讻住转讬专讛], 转谞谉 [砖谞讬谞讜 讘诪砖谞转谞讜]: 谞讘专讻转 讛讻讜讘住讬谉 讬砖 诇讛专讞讬拽讛 诪谉 讛讻讜转诇 砖诇砖讛 讟驻讞讬诐, 讜讛转谞讬讗 [讜讛专讬 砖谞讬谞讜 讘讘专讬讬转讗] 砖讬砖 诇讛专讞讬拽讛 讗专讘注 讗诪讜转! 注诇 讻讱 讗诪专 专讘 谞讞诪谉 讗诪专 专讘讛 讘专 讗讘讜讛, 诇讗 拽砖讬讗 [讗讬谞讜 拽砖讛]: 讻讗谉 诪谉 讛诪讞诪爪谉 诪专讞讬拽 砖诇讜砖讛 讟驻讞讬诐, 讻讗谉 诪谉 讛谞讚讬讬谉 诪专讞讬拽 讗专讘注 讗诪讜转. 专讘 讞讬讬讗 讘专讬讛 [讘谞讜] 砖诇 专讘 讗讜讬讗: 诪转谞讬 诇讛 讘讛讚讬讗 [讛讬讛 砖讜谞讛 讗讜转讛 讘诪驻讜专砖 讻讱], 讗诇讗 讗诐 讻谉 讛专讞讬拽 诪砖驻转 诪讞诪爪谉 讜诇讻讜转诇 砖诇砖讛 讟驻讞讬诐.


讘 砖谞讬谞讜 讘诪砖谞讛 砖讛讞讜驻专 讘讜专 讜讻讜' 诪专讞讬拽 砖诇讜砖讛 讟驻讞讬诐 讜住讚 讘住讬讚. 讗讬讘注讬讗 诇讛讜 [谞砖讗诇讛 诇讛诐 诇诇讜诪讚讬诐] 诪讛讜 讛谞讜住讞 讛诪讚讜讬讬拽 讘诪砖谞转谞讜: 讛讗诐 "讜住讚 讘住讬讚" 转谞谉 [砖谞讬谞讜], 砖谞讜住祝 诇讛专讞拽讛 爪专讬讱 讙诐 诇讟讜讞 讗转 讛讚驻谞讜转 讘住讬讚, 讗讜 讚讬诇诪讗 [砖诪讗] "讗讜 住讚 讘住讬讚" 转谞谉 [砖谞讬谞讜], 砖讘诪拽讜诐 诇讛专讞讬拽 讬讻讜诇 诇住讜讚 讘住讬讚?


 讜诪砖讬讘讬诐:  驻砖讬讟讗 [驻砖讜讟] 砖"讜住讚 讘住讬讚" 转谞谉 [砖谞讬谞讜], 讚讗讬 住诇拽讗 讚注转讱 [砖讗诐 注讜诇讛 注诇 讚注转讱 诇讜诪专] 砖"讗讜 住讚 讘住讬讚" 转谞谉 [砖谞讬谞讜], 讻诪讜 讘讞诇拽讛 讛砖谞讬 砖诇 讛诪砖谞讛 讛注讜住拽 讘讙驻转 讜讻讜', 讗诐 讻谉 诇讬注专讘讬谞讛讜 讜诇讬转谞讬谞讛讜 [砖讬注专讘 讜讬砖谞讛 讗讜转诐], 讗转 讻诇 讛诪拽专讬诐 砖讘诪砖谞讛 讬讞讚, 砖讛专讬 诇驻讬 讙专住讛 讝讜 讛讚讬谉 砖讜讜讛 讘讻讜诇诐!


讜诪砖讬讘讬诐: 讝讜 讗讬谞讛 讛讜讻讞讛, 讚讬诇诪讗 [砖诪讗] 诪砖讜诐 讚诇讗 讚诪讬 讛讗讬 讛讬讝讬拽讗 诇讛讗讬 讛讬讝讬拽讗 [砖讗讬谞讜 讚讜诪讛 讛讬讝拽 讝讛 诇讛讬讝拽 讝讛] 讛驻专讬讚讛 讗讜转诐 讛诪砖谞讛, 砖讛专讬 专讬砖讗 [讘转讞讬诇转 讛诪砖谞讛] 诪讚讜讘专 讘讛讬讝讬拽讗 讚诪转讜谞讗 [讛讬讝拽 砖诇 诇讞讜转] 讜讗讬诇讜 住讬驻讗 [讘住讜祝] 诪讚讜讘专 讘讛讬讝讬拽讗 讚讛讘诇讗 [讛讬讝拽 砖诇 讞讜诐].


讜诪爪讬注讬诐, 转讗 砖诪注 [讘讜讗 讜砖诪注] 专讗讬讛 诇讚讘专 诪诪讛 砖砖谞讬谞讜 讘讘专讬讬转讗, 专' 讬讛讜讚讛 讗讜诪专: 住诇注 讛讘讗 讘讬讚讬诐 砖讛讜讗 专讱 讜讗讬谞讜 爪专讬讱 诇讞爪讬讘讛 鈥� 讝讛 讞讜驻专 讘讜专讜 诪讻讗谉 讘讞诇拽转讜 砖诇讜, 讜讝讛 讞讜驻专 讘讜专讜 诪讻讗谉, 讝讛 诪专讞讬拽 砖诇砖讛 讟驻讞讬诐 讜住讚 讘住讬讚, 讜讝讛 诪专讞讬拽 砖诇砖讛 讟驻讞讬诐 讜住讚 讘住讬讚. 讜谞讚讬讬拽: 讟注诪讗 [讛讟注诐 讚讜讜拽讗] 讘住诇注 砖讘讗 讘讬讚讬诐 爪专讬讱 讙诐 诇住讜讚 讘住讬讚, 讛讗 [讛专讬 讗诐] 诇讗 讘讗 讘讬讚讬诐 鈥� 诇讗, 讗讬谞讜 爪专讬讱 诇住讜讚 讘住讬讚!


 讜诪砖讬讘讬诐: 讬砖 诇讜诪专 讻讬  讛讜讗 讛讚讬谉 讚讗祝 注诇 讙讘 [砖讗祝 注诇 驻讬] 砖诇讗 讘讗 讘讬讚讬诐 谞诪讬 [讙诐 讻谉] 住讚 讘住讬讚, 讜讘讗 讘讬讚讬诐 讗讬爪讟专讬讻讗 诇讬讛 [谞爪专讱 诇讜 诇讛讬讗诪专], 砖讻谉 住诇拽讗 讚注转讱 讗诪讬谞讗 [讬注诇讛 注诇 讚注转讱 诇讜诪专] 讻讬讜谉 砖讘讗 讘讬讚讬诐 诇讬讘注讬 专讜讜讞讗 讟驻讬 [砖讬爪讟专讱 专讜讜讞 诪专讞拽 讙讚讜诇 讬讜转专], 注诇 讻谉 拽讗 诪砖诪注 诇谉 [讛砖诪讬注 诇谞讜] 砖讗讬谉 爪讜专讱 讘讻讱.


讙 砖谞讬谞讜 讘诪砖谞讛 砖诪专讞讬拽讬谉 讗转 讛讙驻转 讜讗转 讛讝讘诇 讜讗转 讛诪诇讞 讜讗转 讛住诇注讬诐 诪讻讜转诇讜 砖诇 讞讘讬专讜 砖诇讜砖讛 讟驻讞讬诐 讗讜 住讚 讘住讬讚. 转谞谉 讛转诐 [砖谞讬谞讜 砖诐] 讘诪砖谞讛 讘诪住讻转 砖讘转: 讘诪讛 讟讜诪谞讬谉 讗讜讻诇 诇砖讘转 讜讘诪讛 讗讬谉 讟讜诪谞讬谉?


讜讗诪专讜 砖讗讬谉 讟讜诪谞讬谉 诇讗 讘讙驻转 讜诇讗 讘讝讘诇 讜诇讗 讘诪诇讞, 讜诇讗 讘住讬讚 讜诇讗 讘讞讜诇, 讘讬谉 砖讛诐 诇讞讬谉 讘讬谉 砖讛诐 讬讘砖讬谉, 诪驻谞讬 砖讛诐 诪转讞诪诪讬诐 诪注爪诪诐 讜诪注诇讬诐 讗转 讛讞讜诐 讛拽讬讬诐. 讜砖讜讗诇讬诐: 诪讗讬 砖谞讗 讛讻讗 讚拽转谞讬 [讘诪讛 砖讜谞讛 讻讗谉 砖砖谞讛] 住诇注讬诐 讜诇讗 拽转谞讬 [砖谞讛] 讞讜诇, 讜诪讗讬 砖谞讗 讛转诐 讚拽转谞讬 [讜诪讛 砖讜谞讛 砖诐 砖砖谞讛] 讞讜诇 讜诇讗 拽转谞讬 [砖谞讛] 住诇注讬诐?


讗诪专 专讘 讬讜住祝: 注谞讬谉 讝讛 诇驻讬 讛诪爪讬讗讜转 讛讜讗, 砖诐 诇讗 砖谞讬谞讜 住诇注讬诐 诇驻讬 砖讗讬谉 讚专讻谉 砖诇 讘谞讬 讗讚诐 诇讛讟诪讬谉 讘住诇注讬诐. 讗诪专 诇讬讛 [诇讜] 讗讘讬讬: 讜讻讬 讚专讻谉 砖诇 讘谞讬 讗讚诐 诇讛讟诪讬谉 讗讜讻诇 讘讙讬讝讬 爪诪专 讜诇砖讜谞讜转 砖诇 讗专讙诪谉? 讚转谞讬讗 [砖讻谉 砖谞讬谞讜 讘讘专讬讬转讗]: 讟讜诪谞讬谉 讘讙讬讝讬 爪诪专 (爪诪专 讙讝讜讝) 讜讘爪讬驻讬 爪诪专 (驻拽注讜转 爪诪专 诪注讜讘讚, 讗讱 诇讗 讟讜讜讬), 讜讘诇砖讜谞讜转 砖诇 讗专讙诪谉, 讜讘诪讜讻讬谉 (住诪专讟讜讟讬诐), 讜讗讬谉 诪讟诇讟诇讬谉 讗讜转谉 注爪诪谉 讘砖讘转 诪砖讜诐 诪讜拽爪讛!


讗诇讗 讗诪专 讗讘讬讬: 讬砖 诇讜诪专 讻讗谉 讻诪诇讬爪转 讛讻转讜讘 "讬讙讬讚 注诇讬讜 专注讜" (讗讬讜讘 诇讜, 诇讙), 砖诪讝讻讬专 讚讘专 讗讞讚 讜讛讜讗 讛讚讬谉 诇讞讘讬专讜, 转谞讗 讛讻讗 [砖谞讛 讻讗谉] 住诇注讬诐 讜讛讜讗 讛讚讬谉 诇讞讜诇, 转谞讗 讛转诐 [砖谞讛 砖诐] 讞讜诇 讜讛讜讗 讛讚讬谉 诇住诇注讬诐. 讗诪专 诇讬讛 [诇讜] 专讘讗: 讗讬 [讗诐] 讗转讛 诪驻专砖 讝讗转 讘住讙谞讜谉 砖诇 "讬讙讬讚 注诇讬讜 专注讜", 诇讬转谞讬谞讛讜 诇讻讜诇讛讜 讘讞讚讗 [砖讬砖谞讛 讗转 讻讜诇诐 讘诪拽讜诐 讗讞讚], 讜诇讬转谞讬 讞讚讗 诪谞讬讬讛讜 讘讗讬讚讱 [讜讬砖谞讛 专拽 讗讞讚 诪讛诐 讘诪拽讜诐 讗讞专] 讜谞讗诪专 砖讛讜讗 讛讚讬谉 诇讗讬讚讱 [诇讗讞专讬诐]!


讗诇讗 讗诪专 专讘讗: 讛转诐 讛讬讬谞讜 讟注诪讗 [砖诐 讝讛讜 讛讟注诐] 砖诇讗 拽转谞讬 [砖谞讛] 住诇注讬诐, 诪砖讜诐 讚诪砖转讻讬 诇讛 [砖讛诐 砖讜讘专讬诐, 砖讜专讟讬诐 讗讜转讛], 讗转 讛拽讚专讛 讜诇讻谉 讗讬谉 讚专讱 讘谞讬 讗讚诐 诇讟诪讜谉 讘讛诐 讻诇诇, 讛讻讗 讛讬讬谞讜 讟注诪讗 [讻讗谉 讝讛讜 讛讟注诐] 砖诇讗 拽转谞讬 [砖谞讛] 讞讜诇, 诪砖讜诐 讚诪讞诪讬诪讬 讞讬讬诐 讜诪拽专讬专讬 拽专讬专 [砖诪 讚讘专讬诐 讞诪讬诐 讛讜讗 诪转讞诪诐 讜诪讚讘专讬诐 拽专讬诐 讛讜讗 诪转拽专专] 讜讛讜讗 注爪诪讜 讗讬谞讜 讙讜专诐 谞讝拽 诇讻讜转诇.


 讜诪拽砖讬诐:  讜讛讗 转谞讬 [讜讛专讬 砖谞讛] 专' 讗讜砖注讬讗 讘讘专讬讬转讗 砖诇讜 砖诪专讞讬拽讬诐 讙诐 讞讜诇! 讜诪砖讬讘讬诐: 讛转诐 讘诪转讜谞讗 [砖诐 诪讚讜讘专 讘讞讜诇 专讟讜讘] 讜讟注诐 讛讛专讞拽讛 砖诐 讛讜讗 讘讙诇诇 专讟讬讘讜转. 讜砖讜讗诇讬诐: 转谞讗 讚讬讚谉 谞诪讬 诇讬转谞讬 讜诇讜拽诪讬讛 讘诪转讜谞讗 [讛转谞讗 砖诇谞讜 讙诐 讻谉 砖讬砖谞讛 讞讜诇 讜谞注诪讬讚 讝讗转 讘讞讜诇 专讟讜讘]! 讜诪砖讬讘讬诐: 讛讗 转谞讗 诇讬讛 [讛专讬 讻讘专 砖谞讛] 讗诪转 讛诪讬诐 砖讙讜专诪转 诇专讟讬讘讜转, 讜诪砖讜诐 讻讱 讗讬谉 爪讜专讱 讙诐 诇砖谞讜转 讞讜诇 专讟讜讘.


 讜讚讜讞讬诐: 讝讜 讗讬谞讛 转砖讜讘讛,  讗讟讜 诪讬 诇讗 拽转谞讬 [讛讗诐 讗讬谞讜 砖讜谞讛] 讗诪转 讛诪讬诐 讜拽转谞讬 [讜砖讜谞讛] 讙诐 谞讘专讻转 讛讻讜讘住讬谉? 诪砖诪注 砖诪驻专讟 讗转 讻诇 讛驻专讟讬诐 讛诪爪讜讬讬诐, 讜讗诐 讻谉, 讛讬讛 爪专讬讱 诇砖谞讜转 讙诐 讞讜诇!


 讜诪砖讬讘讬诐:  讛谞讛讜 爪专讬讻讬 [讗诇讛 爪专讬讻讬诐], 讚讗讬 转谞讗 [砖讗诐 讛讬讛 砖讜谞讛] 专拽 讗诪转 讛诪讬诐 讛讬讬谞讜 讗讜诪专讬诐 砖爪专讬讱 诇讛专讞讬拽讛 诪砖讜诐 讚拽讘讬注讗 [砖讛讬讗 拽讘讜注讛], 砖注讜讘专讬诐 讘讛 诪讬诐 转诪讬讚, 讗讘诇 谞讘专讻转 讛讻讜讘住讬谉 砖诇讗 拽讘讬注讗 [拽讘讜注讛] 讜驻注诪讬诐 讬砖 讘讛 讜驻注诪讬诐 讗讬谉 讘讛 诪讬诐 鈥� 讗讬诪讗 [讗诪讜专] 砖诇讗. 讜诇讛讬驻讱: 讜讗讬 转谞讗 [讜讗诐 讛讬讛 砖讜谞讛] 谞讘专讻转 讛讻讜讘住讬谉 鈥� 讛讬讬转讬 讗讜诪专 砖爪专讬讱 诇讛专讞讬拽 诪砖讜诐 讚拽讜讜 讜拽讬讬诪讬 [砖拽讘讜注讬诐 讜注讜诪讚讬诐] 讛诪讬诐 讘诪拽讜诐 讗讞讚 讜诪讞诇讞诇讬诐, 讗讘诇 讗诪转 讛诪讬诐 鈥� 诇讗, 诇讻谉 爪专讬讻讗 [谞爪专讻讛 诇讜诪专]. 讗讘诇 讞讜诇 讗讬谉 爪讜专讱 诇讛讝讻讬专. 


讚 砖谞讬谞讜 讘诪砖谞讛 砖诪专讞讬拽讬谉 讗转 讛讝专注讬诐 讜讗转 讛诪讞专讬砖讛 讜讻讜', 砖讗讬谉 讞讜专砖讬诐 讜诇讗 讝讜专注讬诐 讘转讜讱 砖诇讜砖讛 讟驻讞讬诐 诇讻讜转诇. 讜转讜讛讬诐: 诪讚讜注 讛讬讛 爪专讬讱 诇砖谞讜转 讝专注讬诐? 转讬驻讜拽 诇讬讛 [转爪讗 诇讜] 讛诇讻讛 讝讜 砖诇 讛专讞拽讛 诪砖讜诐 诪讞专讬砖讛, 砖讛专讬 爪专讬讱 转讞讬诇讛 诇讞专讜砖 讻讚讬 诇讝专讜注! 讜诪砖讬讘讬诐: 诪讚讜讘专 讻讗谉 讘讝专讬注讛 讘讗讜驻谉 砖诇 诪驻讜诇转 讬讚, 砖讝讜专注 讘诇讬 讞专讬砖讛.


 讜注讜讚 砖讜讗诇讬诐: 砖谞讛 诪讞专讬砖讛, 讜转讬驻讜拽 诇讬讛 [讜转爪讗 诇讜] 讛诇讻讛 讝讜 砖诇 讛专讞拽讛 诪砖讜诐 讝专注讬诐, 砖讛专讬 讞专讬砖讛 讛讬讗 专拽 讛讻谞讛 诇讝专讬注讛! 讜诪砖讬讘讬诐: 诪讚讜讘专 砖诐 讘讞讜专砖 诇讗讬诇谞讜转. 讜诪拽砖讬诐: 讜转讬驻讜拽 诇讬讛 [讜转爪讗 诇讜] 诪砖讜诐 诪讬讗 [诪讬诐], 砖讛专讬 讗诐 讬砖 砖诐 讗讬诇谞讜转 爪专讬讻讬诐 诇讛注讘讬专 转注诇转 诪讬诐 诇讛砖拽讜转诐, 讜诪讟注诐 讝讛 讬讛讗 讗住讜专! 讜诪砖讬讘讬诐: 转谞讗 讘讗专抓 讬砖专讗诇 拽讗讬 [注讜诪讚, 谞诪爪讗], 讚讻转讬讘 [砖谞讗诪专] 讘讛: "诇诪讟专 讛砖诪讬诐 转砖转讛 诪讬诐" (讚讘专讬诐 讬讗, 讬讗) 讜讗讬谉 注讜砖讬诐 砖诐 转注诇讜转 诇爪讜专讱 讛砖拽讬讬讛.


 讜砖讜讗诇讬诐:  诇诪讬诪专讗 [讛讗诐 诇讜诪专, 诇诇诪讜讚 诪讻讗谉] 砖讝专注讬诐

